**NÁRODNÁ RADA SLOVENSKEJ REPUBLIKY**

**VII. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 1385/2017

**617a**

**Spoločná správa**

výborov Národnej rady Slovenskej republiky o prerokovaní **vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov** (tlač 617a)v druhom čítaní

\_**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Výbor Národnej rady Slovenskej republiky pre zdravotníctvo** ako gestorský výbor k vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 617) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

**I.**

 Národná rada Slovenskej republiky uznesením č. 770 zo 6. septembra 2017 po prerokovaní vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 617) rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený návrh zákona v druhom čítaní a prideľuje návrh podľa § 74 ods. 1 citovaného zákona na prerokovanie

Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre zdravotníctvo.

**II.**

 Výboru Národnej rady Slovenskej republiky pre zdravotníctvo ako gestorskému výboru v zmysle § 75 ods. 2 zákona č. 350/1996 Z. z. o rokovacom poriadku predložil pozmeňujúci návrh a svoje stanovisko poslanec M. Poliačik.

**III.**

 Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

 **Ústavnoprávny výbor Národnej rady Slovenskej republiky** prerokoval vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 617)dňa 3. októbra 2017 a odporučil Národnej rade Slovenskej republiky návrh zákona schváliť so zmenou. (uznesenie č. 265 z 3. októbra 2017).

**Výbor Národnej rady Slovenskej republiky pre zdravotníctvo** prerokoval vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 617) dňa 4. októbra 2017 a odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi (uznesenie č. 60 zo 4. októbra 2017).

**IV.**

 Z uznesení výborov uvedených pod bodom III. tejto správy vyplývajú pozmeňujúce návrhy:

**1. K čl. I**

 V článku I bod 12 znie:

 „12. V prílohe č. 1 I. skupine omamných látok sa za riadok „Acetyl-alfa-metylfentanyl, chemicky N-fenyl-N-[1-(1-fenylpropán-2-yl)-4-piperidyl]etánamid“ vkladajú nové riadky, ktoré znejú:

„Acetylfentanyl, chemicky N-fenyl-N-[1-(2-fenyletyl)piperidín-4-yl]etánamid

Akrylfentanyl, chemicky N-(1-fenyletyl-4-piperidinyl)-N-fenylakrylamid“.“.

Na základe vykonávacieho rozhodnutia Rady (EÚ) 2017/1774 z 25. septembra 2017 o  podrobení N-(1-fenyletyl-4-piperidinyl)-N-fenylakrylamid (akrylfentanyl) kontrolným opatreniam sa navrhuje zaradiť látku akrylfentanyl, chemicky N-(1-fenyletyl-4-piperidinyl)-N-fenylakrylamid medzi omamné látky I. skupiny.

Akrylfentanyl je syntetický opiát. Je štruktúrou podobný fentanylu, kontrolovanej látke bežne používanej v medicíne ako doplnok k celkovej anestézii počas operácie a pri tlmení bolesti. Dostupné údaje poukazujú na to, že akrylfentanyl je silná, dlho pôsobiaca antinociceptívna účinná látka, ktorá ovplyvňuje opioidný systém.

Akrylfentanyl je dostupný v členských štátoch Európskej únie minimálne od apríla 2016 a bol zistený v šiestich členských štátoch. Vo väčšine prípadov jej zabavenia bola látka v tekutej forme, ale odhalené boli aj iné formy, napríklad prášok, tablety a kapsuly. Tri členské štáty nahlásili 47 úmrtí spojených s akrylfentanylom. Akrylfentanyl zapríčinil úmrtie alebo k nemu pravdepodobne prispel v prípade najmenej 40 osôb. Okrem toho bolo hlásených viac ako 20 akútnych intoxikácií, pri ktorých je podozrenie, že ich spôsobil akrylfentanyl.

Informácie o možnom zapojení organizovanej trestnej činnosti do výroby, distribúcie, predaja alebo dodávania akrylfentanylu v rámci Európskej únie nie sú k dispozícii. Dostupné údaje poukazujú na to, že väčšinu akrylfentanylu na trhu v Európe vyrobili chemické spoločnosti usídlené v Číne.

Akrylfentanyl sa predáva ako „chemikália na výskumné účely“, najmä ako prášok alebo ako nosné spreje. Predáva sa v malých a vo veľkoobchodných množstvách. Informácie získané pri zabavení akrylfentanylu naznačujú, že akrylfentanyl sa mohol predávať aj na nelegálnom trhu s opiátmi.

Akrylfentanyl nie je uvedený v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961, ani v zozname Dohovoru Organizácie Spojených národov o psychotropných látkach z roku 1971. Látka je v súčasnosti predmetom hodnotenia v rámci systému OSN.

Liečebné využitie akrylfentanylu na humánne alebo veterinárne použitie nebolo stanovené ani uznané. Odhliadnuc od jej používania v analytických referenčných materiáloch a vo vedeckom výskume zameranom na zisťovanie jej chemických, farmakologických a toxikologických vlastností v dôsledku jej objavenia sa na trhu s drogami, nič nenasvedčuje tomu, že sa používa na iné legitímne účely.

|  |  |
| --- | --- |
|  |  |
|  |  |
|  |  |
|  |  |
|  |  |
|  |  |
|  |  |
| Zo správy o hodnotení rizika vyplýva, že dostupné vedecké dôkazy o akrylfentanyle sú obmedzené a bol by potrebný ďalší výskum. Dostupné dôkazy a informácie o zdravotných a sociálnych rizikách, ktoré látka predstavuje, poskytujú dostatočný dôvod na to, aby sa látka akrylfentanyl podrobila kontrolným opatreniam v celej Európskej únii. **Výbor NR SR pre zdravotníctvo****gestorský výbor odporúča s c h v á l i ť** |  |

|  |  |
| --- | --- |
|  |  |

|  |  |
| --- | --- |
|  |  |

**2. K čl. II**

 V čl. II sa slová „1. novembra“ nahrádzajú slovami „1. decembra“.

S ohľadom na priebeh legislatívneho procesu, v záujme zachovania primeranej legisvakancie a dodržania ústavných lehôt sa navrhuje upraviť termín účinnosti zákona na 1. december 2017.

 **Ústavnoprávny výbor NR SR**

**Výbor NR SR pre zdravotníctvo**

 **gestorský výbor odporúča s c h v á l i ť**

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 617) vyjadrených v ich uzneseniach uvedených pod bodom IV. tejto správy a v stanovisku gestorského výboru odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v  znení neskorších predpisov (tlač 617) **s c h v á l i  ť s pozmeňujúcimi a doplňujúcimi návrhmi.**

1. Súčasne gestorský výbor odporučil hlasovať o bodoch **1 a 2** uvedených v IV. časti spoločnej správy **s p o l o č n e** s návrhom gestorského výboru **s c h v á l i ť.**

 2. Poveril spoločného spravodajcu výborov Igora J a n c k u l í k a predniesť v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a návrhy v zmysle § 83 ods. 4 a § 84 ods. 2 zákona č. 350/1996 Z. z.

 Predmetná spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 617a) bola schválená uznesením Výboru Národnej rady Slovenskej republiky pre zdravotníctvo (gestorský výbor) č. 68 z 10. októbra 2017.

Bratislava, 10. októbra 2017

**Štefan Z e l n í k, v. r.**

predseda

Výboru Národnej rady Slovenskej republiky

 pre zdravotníctvo